מקריאת המסמכים ניתן להסיק שאנשי מינהל סחר חוץ לא קיימו לאורך ארבע שנות הדיונים שום התייעצות עם גופים ישראליים שיושפעו מהסרת ההגבלות על פעולת תאגידים זרים בישראל
התפתחות חדשה הנוגעת למעורבות הישראלית בהסכם הסחר הבינלאומי טיס"א: משרד הכלכלה, הנושא והנותן הרשמי מטעם מדינת ישראל במסגרת המו"מ על ההסכם, שחרר לאחרונה עשרות מסמכים השופכים אור ראשון על העמדות עליהן התבססה המשלחת הישראלית בבואה לשולחן הדיונים בזנבה. זאת, בתשובה לבקשה רשמית שהגיש המשמר החברתי למשרד הכלכלה, יחד עם התנועה לחופש המידע. המסמכים שהועברו על-ידי אנשי מינהל סחר חוץ במשרד הכלכלה, כוללים את תאריכי הדיונים, שמות הנציגים הישראלים, תיעוד של פגישות עם גופים בישראל, תכתובת עם משרדי ממשלה וסיכומי דברים שנאמרו במפגשים הבינלאומיים. כעת, כל המסמכים מסודרים לעיון הציבור באתר המשמר החברתי. אתם מוזמנים לחפור במסכמים ולשתף אותנו בתובנות שלכם:  החומר שהתקבל נוגע שלבים שונים בהתקדמות הדיונים. ממעבר ראשוני על המסמכים שהועברו בצורתם הגולמית, ניתן להסיק, שאנשי מינהל סחר חוץ לא קיימו לאורך ארבע שנות הדיונים שום התייעצות עם גופים ישראליים שיושפעו מהסרת ההגבלות על פעולת תאגידים זרים בישראל. הגורמים האזרחיים המעטים ששותפו בסוד הדיונים ייצגו כולם את ענפי הייצוא – אלה שצפויים ליהנות מההקלות בגישה לשווקים זרים, וממילא אין סיבה שיתנגדו לסעיפי ההסכם. בהיעדר כל תהליך מסודר של שיתוף ציבור, התייעצות עם בעלי עניין או הנגשת מידע, הצוות הישראלי תמרן במו”מ בלי לקבל משוב כלשהו מארגוני סביבה, צרכנות, זכויות עובדים, משתמשי תחבורה וכדומה. פרסום המסמכים הוא האחרונה בשרשרת של התפתחויות ציבוריות בעקבות תחקיר קרן התחקירים על המעורבות הישראלית בהסכם הסחר טיס"א. הנה תקציר האירועים: 